Document ID: 32011R0521

KOMISJONI RAKENDUSMÄÄRUS (EL) nr 521/2011,
26. mai 2011,
millega muudetakse määrust (EÜ) nr 620/2009, milles sätestatakse kõrgekvaliteedilise veiseliha imporditariifikvootide haldamine
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 144 lõiget 1 ja artiklit 148 koostoimes artikliga 4,
ning arvestades järgmist:
(1)
Selleks et vältida spekulatiivsete taotluste esitamist komisjoni määruse (EÜ) nr 620/2009 (2) kohase impordilitsentsi saamiseks ning tagada, et impordilitsents antakse tegelikule importijale, on vajalikul tasemel impordiõiguste taotlemise ühe tingimusena oluline kehtestada algne veise- ja vasikaliha impordikogus.
(2)
Väärtõlgenduste vältimiseks tuleks selgitada määruse (EÜ) nr 620/2009 I lisas sätestatud nõudeid kõrgekvaliteedilisele veiselihale; eelkõige tuleks täpsemalt sätestada, et minimaalse energiasisalduse nõuet kohaldatakse kogu loomadele antava sööda suhtes ning et mullikad ja härjad tähendavad määruse (EÜ) nr 1234/2007 V lisa A osas vastavalt E ja C kategoorias määratletud loomi.
(3)
Määrust (EÜ) nr 620/2009 tuleks seepärast vastavalt muuta.
(4)
Kuna järgmine tariifiaasta algab 1. juulil 2011, tuleks käesolevat määrust kohaldada nimetatud kuupäevast ja nende litsentsitaotluste suhtes, mis on esitatud kõnealuseks ajavahemikuks.
(5)
Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 620/2009 muudetakse järgmiselt.
1)
Artikli 3 lõikele 2 lisatakse järgmine lõik:
„Määruse (EÜ) nr 1301/2006 artikli 5 kohaldamisel esitab impordilitsentsi taotleja asjaomase tariifikvoodi kehtivusperioodiks impordilitsentsi esimese taotluse esitamisel tõendi, et ta on määruse (EÜ) nr 1301/2006 artiklis 5 osutatud mõlema perioodi vältel importinud vähemalt 100 tonni määruse (EÜ) nr 1234/2007 I lisa XV osas osutatud tooteid.”
2)
I lisa muudetakse vastavalt käesoleva määruse lisale.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Määrust kohaldatakse alates tariifiaasta algusest 1. juulist 2011 ning nende litsentsitaotluste suhtes, mis on esitatud kõnealuseks ajavahemikuks.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. mai 2011

Labels: 0
3
17
6